பெட்ரோலியம் மற்றும் எரிவளி எடுத்ததால், நிலத்தடி நீரும் வேளாண் நிலங்களும் பாதிக்கப்படவில்லை என்று தாங்கள் பலமுறை விளக்கிவிட்டோம் என்று அமைச்சர் கூறுகிறார். ஆனால், மக்களோ இரசாயனக் கலவையாகிப் போனத் தண்ணீரை நிலத்தடியிலிருந்து எடுத்து காட்டுகிறார்கள். பொதுவான ஆய்வகங்களுக்கு அனுப்பி, அந்நீர் நஞ்சாகி இருப்பதை நிரூபித்திருக்கிறார்கள். வேளாண் நிலங்கள் சாகுபடிக்குத் தகுதியற்றுப் போனதை நேரில் காட்டி வருகிறார்கள். ஆனால், இந்திய அரசு “உலகத்தரம்” வாய்ந்த பொதுவான ஆய்வாளர்களையும், வேளாண் மக்கள் பரிந்துரைக்கும் ஆய்வாளர்களையும் கொண்டு பொது நிலையில் ஆய்வு செய்து இதுவரை பாதிப்புகள் குறித்த உண்மை நிலை வெளியிடவில்லை. பாதிப்பு இல்லை என்று ஓ.என்.ஜி.சி. பரவலாக மக்களுக்கு விளக்கம் அளித்துக் கொண்டிருக்கிறது என்று அமைச்சர் தர்மேந்திர பிரதான் கூறுகிறார். ஓ.என்.ஜி.சி. என்பது, எதிர்த் தரப்பாக நின்று கொண்டு, பாதிப்புகளை மறைத்து பரப்புரையும் விளம்பரமும் செய்கிறதே தவிர, மதிக்கத்தக்க ஆய்வாளர்களைக் கொண்டு அவர்கள் கண்டறிந்த உண்மைகளை வெளியிடவில்லை.